Pritarta

 Rietavo savivaldybės tarybos

 2015 m. gruodžio 16 d.

 sprendimu Nr. T1-

**RIETAVO SAV. TVERŲ GIMNAZIJOS VEIKLOS ATASKAITA UŽ 2014 METUS**

 **1. Įstaigos pristatymas:**

 1.1. Rietavo sav. Tverų gimnazija – Savivaldybės biudžetinė įstaiga, turinti juridinio asmens teises. Įstaigos adresas – Žemaičių aikštė 1, Tverų miestelis, Tverų seniūnija, LT-90282 Rietavo savivaldybė, el. paštas tveraimokykla@gmail.com, interneto svetainė http://tveraimokykla.lt/, tel./faksas (8 448) 41 295, ugdomoji kalba – lietuvių kalba, klasių skaičius – 12, mokinių skaičius – 183.

 1.2. Tverų gimnazijos Medingėnų skyrius – Savivaldybės biudžetinė įstaiga, turinti juridinio asmens teises. Įstaigos adresas – Mokyklos g. 1, Medingėnų k., Rietavo sav., LT-90271, tel./faks. (8 448) 41 714, el. p. medingenuskyrius@gmail.com, ugdomoji kalba – lietuvių kalba, klasių skaičius – 6, mokinių skaičius – 64.

 1.3. Gimnazijos direktorė – Aldona Sūdžiuvienė, vadybinis stažas – 32 metai, III vadybinė kvalifikacinė kategorija.

Medingėnų skyriaus vedėja – Irena Valančienė, vadybinio darbo stažas – 36 metai, III vadybinė kvalifikacinė kategorija.

 1.4. Darbuotojų skaičius

|  |  |  |
| --- | --- | --- |
| Administracijos darbuotojai(direktorius ir jo pavaduotojai, vyr. finansininkas, skyrių, poskyrių vadovai) | Specialistai (pedagoginiai ir nepedagoginiai darbuotojai) | Kiti darbuotojai (darbininkai, valytojai, budėtojos ir kt.) |
| 6 | 39 | 30 |

 1.5. Naudojamos patalpos

|  |  |
| --- | --- |
| Adresas | Plotas (kv. m) |
| Tverų seniūnijaTverų miestelisŽemaičių aikštė 1, LT-90982 | 3886,39 |
| Medingėnų seniūnija, Medingėnų g. 1, Medingėnų k., Rietavo sav., LT-90271 | 1471,60  |

1.6. Mokinių skaičius gimnazijoje:

|  |  |  |  |
| --- | --- | --- | --- |
|   | Priešmokyk-linio ugdymo grupė | Klasės |  Iš viso |
|  1 |  2 |  3 |  4 |  5 |  6 |  7 |  8 |  I |  II | III | IV |
| 2014-09-01 | 9 | 7 | 19 | 11 | 14 | 12 | 8 | 17 | 19 | 22 | 15 | 15 | 15 | 183 |

1.7. Mokinių skaičius skyriuje:

|  |  |  |  |
| --- | --- | --- | --- |
|   | Priešmokyk-linio ugdymo grupė | Klasės |   Iš viso |
|  1 |  2 |  3 |  4 |  5 |  6 |  7 |  8 |  I |  II |  |  |
| 2014-09-01 | 9 | 3 | 4 | 7 | 6 | 5 | 5 | 6 | 5 | 7 | 7 |  |  | 64 |

 1.8. Biudžetas

|  |  |
| --- | --- |
| Finansavimo šaltiniai | Lėšos  |
| 2014 m. (tūkst. Lt.) | 2015 m.(Eur) |
| Savivaldybės biudžeto lėšos SB | 752,4 | 210789 |
| Valstybės ir Savivaldybės biudžeto tarpusavio atsiskaitymo lėšos SB(TA) | 1416,3 | 40189,20 |
| Specialiosios programos lėšos (pajamos už atsitiktines paslaugas) SB(SP) | 14,6 |  |
| Specialiosios programos lėšos (pajamos iš patalpų nuomos) SB(SPN) |  |  |
| Valstybės biudžeto specialioji tikslinė dotacija SB(VB) pedagogų išeitinės |  | 4314 |
| Valstybės biudžeto privatizavimo fondo tikslinė dotacija (ped. darbuotojų darbo užmokesčiui didinti 10 proc.) VB(PF) |  | 5383 |
| Kitos lėšos (labdara, parama, 2 proc. GM, projektai) | 1,8 |  |

 **2. Tverų gimnazijos veiklos rezultatai.**

 2.1.Gimnazijos misija – teikti kokybišką valstybinius standartus atitinkantį ugdymą, įgyvendinti demokratiškumo ir humanizmo principais besivadovaujančios ugdymo įstaigos modelį. Gimnazija garantuoja mokiniams lygias galimybes įgyti pradinį, pagrindinį, vidurinį išsilavinimą, plėtoja mokinių ir mokytojų saviraišką, teikia kiekvienam mokiniui būtinas žinias ir įgūdžius, skatina pasitenkinimą mokymusi ir vidinę motyvaciją mokytis visą gyvenimą, palaiko glaudžius ryšius su mokinių tėvais ir visa Tverų bendruomene, puoselėja pagarbą žmogui, toleranciją, meilę artimajam, tautai, savam kraštui, sąžiningumą, poreikį tobulėti.

2.2. Gimnazijos vizija – tai ugdymo įstaiga, besiorientuojanti į Tverų bendruomenės poreikius ir interesus, šalies švietimo politiką. Tai – tobulėjanti, garantuojanti visiems lygias ir saugias ugdymosi sąlygas, moderni, atvira mokykla, savo veiklą grindžianti bendražmogiškomis demokratinėmis ir humanistinėmis vertybėmis, ugdanti dorą, išsilavinusį, išlaikantį tautinę, patriotinę savimonę Lietuvos pilietį.

 2.3. 2014-2015 m. m. prioritetai:

- bendravimo ir bendradarbiavimo kultūros kūrimas,

- kokybiškų švietimo paslaugų, psichologinės ir socialinės pedagoginės pagalbos teikimas;

- ugdymo modernizavimas ir bendruomenės gebėjimo naudotis šiuolaikinėmis informacinėmis priemonėmis tobulinimas.

 2.4. 2014-2015 m. m. tikslai ir uždaviniai:

- užtikrinti ir gerinti ugdymo proceso aplinką;

- įtraukti tėvus į mokyklos bendruomenės veiklą;

- gerinti mokyklos materialinę bazę;

- siekti gimnazijos statuso.

Tverų gimnazijoje 2014-2015 m. m. vykdytos pradinio, pagrindinio (I ir II koncentrai), vidurinio ugdymo programos, siūlyti pasirenkamieji dalykai (ugdymas karjerai, teisės pagrindai, braižyba, keramika, statybos ir medžio apdirbimas, automobilių techninis aptarnavimas, turizmas ir mityba, tekstilė ir apranga, psichologija) ir dalykų moduliai (lietuvių kalbos ,,Gramatikos žinių įtvirtinimas“, anglų kalbos ,,Skaitymo teksto suvokimų ir gramatikos tobulinimas“, matematikos ,,Geometrijos ir streometrijos kurso kartojimas“, IT programuotojų). Siūlomos 3 užsienio kalbos (anglų, prancūzų, rusų).

Vykdant neformalųjį ugdymą, veikė 20 būrelių: 6 būreliai 1-4 klasių moksleiviams, 14 būrelių 5-12 klasių moksleiviams, juose dalyvavo 153 moksleiviai. Ypač moksleiviai mėgo sporto, keramikos, jaunųjų programuotojų užsiėmimus. Jaunieji keramikai rengė savo darbelių parodas moksleiviams ir tėvams. Ypač gausiai buvo lankomi sporto būrelių – krepšinio, stalo teniso, tinklinio, judriųjų žaidimų – užsiėmimai. Pasiekti rezultatai: I vieta Rietavo savivaldybės moksleivių ,,Drąsūs, stiprūs, vikrūs“ varžybose; II vieta futbolo varžybose; I ir II vietos Rietavo savivaldybės krepšinio 3x3 varžybose; II vieta kvadrato varžybose, mokinių rankų lenkimo varžybose užimtos keturios I vietos, trys II vietos. 2014-2015 m. m. Lietuvos mokinių olimpinio festivalio kaimo gimnazijų, vidurinių mokyklų sporto šakų rezultatų suvestinėje surinkti 908 taškai ir užimta III vieta. 2014-2015 m. m. mokykla pripažinta sportiškiausia Rietavo savivaldybėje.

2014-2015 m. m. buvo vedami renginiai: Mokytojo diena, šokių maratonas, ,,Drago“ varžybos, kalėdiniai renginiai, šimtadienis, Vasario 16-osios, Kovo 11-osios minėjimai, Kaziuko mugė, „Chorų karai“, Paskutinis skambutis, Mamos dienos minėjimas, mokslo metų užbaigimo šventė, atestatų įteikimo šventė.

Toliau buvo rengiami projektai. Vykdyti 3 projektai: ,,Pažinkim gamtą per žaidimą“ (5-8 kl.), ,,Aš ir gamta“ (2 kl.), ,,Būkim geresni“ (3 kl.).

Gimnazijos veiklos ir ugdymo planus rengia sudarytos grupės. Į jas įtraukiami mokyklos bendruomenės atstovai.

 Rengiant 2014-2015 m. m. ugdymo planą, stengtasi patenkinti mokinių poreikius ir pageidavimus. Ypač didelis dėmesys skiriamas vidurinio ugdymo programai. Gabių vaikų ugdymas vyko per pamokas (individualizuojant darbą), dalykinėse olimpiadose ir konkursuose, neformaliojo ugdymo užsiėmimuose. Mokiniai, pasiekę aukštesnįjį pasiekimų lygį ir turintys mokymosi sunkumų gauna reikiamą pagalbą. Pagal sudarytą grafiką po pamokų teikiamos dalykų konsultacijos, skiriamos papildomos užduotys, suteikiama informacija, nurodant papildomą literatūrą ir prieigas prie interneto. Kadangi 2014 m. abiturientų lietuvių kalbos ir literatūros brandos egzamino rezultatai buvo prasti, kreipėme dėmesį į IV gimnazijos klasės mokinių ugdymą.

 Gimnazijoje 2014-2015 m. m. rugsėjo 1 d. ugdyta 13 specialiųjų ugdymosi poreikių turinčių mokinių, 23 mokiniai turėjo kalbos ir kitų komunikacinių sutrikimų.

Siekdama gimnazijos statuso, 2014 m. lapkričio mėnesį mokykla dalyvavo akreditacijoje. Lietuvos Respublikos švietimo ir mokslo ministro 2014 m. gruodžio 3 d. įsakymu Nr. V-1138 akredituota mokyklos vykdoma vidurinio ugdymo programa. Rietavo savivaldybės tarybos 2014 m. gruodžio 18 d. sprendimu Nr. T1-236 mokyklai suteiktas gimnazijos statusas.

Olimpiadų ir konkursų rezultatai – gimnazija ir skyrius dalyvavo Savivaldybėje organizuotose olimpiadose ir konkursuose. Užimtos vietos: matematika – I vieta (5 kl.), II vieta (7 kl.), I vieta (Ig kl.); fizika – III vieta (Ig kl.); lietuvių k. raštingumo konkursas – I vieta (5 kl.), II vieta (7 kl.), II vieta (8 kl.), II vieta (Ig kl.), III vieta (IVg kl.); anglų kalba – I vieta (7 kl.), I vieta (8 kl.), III vieta (IIg kl.), III vieta (IIIg kl.); biologija – I vieta (Ig kl.), II vieta (IVg kl.); chemija – II vieta (Ig kl.); geografija – II vieta (Ig kl.), III vieta (IVg kl.), geografijos konkursas ,,Mano gaublys“ – I vieta (7 kl.); istorija – I vieta (IVg. kl.); informatika – II vieta (IIg kl.), III vieta (8 kl.). IVg klasės mokinė Aistė Gintalaitė dalyvavo respublikinėje istorijos olimpiadoje.

Nelankančių gimnazijos moksleivių nėra. Be priežasties praleistų pamokų skaičius, tenkantis vienam mokiniui – 17,1 pamokos. Geriausiai lankė 5 klasės mokiniai, kurie nepraleido nė vienos pamokos be pateisinamos priežasties. Jiems padovanota nemokama ekskursija į Klaipėdą.

Mokytojams sudaromos sąlygos kelti kvalifikaciją, tobulinti dalykines kompetencijas: lankyti kolegų pamokas, dalyvauti respublikiniuose kursuose ir seminaruose, organizuoti konferencijas, metodinius pasitarimus. 2014-2015 m. m. kiekvienas mokytojas pabuvojo 8 seminaruose. Seminaras ,,Modernios mokyklos mokytojo ir jo veiklos įvaizdis“ buvo organizuotas gimnazijoje. 10 mokytojų dalyvavo kursuose ,,Specialioji pedagogika ir specialioji psichologija“. Veikė 4 metodiniai rateliai: pradinių klasių, tiksliųjų, gamtos ir socialinių mokslų, kalbininkų, klasių vadovų. Vienas iš svarbiausių metodinių grupių tikslų – skleisti pedagogines ir metodines naujoves, dalytis gerąja pedagogine patirtimi, užtikrinti dalykinį mokytojų bendradarbiavimą.

Gimnazijos taryba vedė diskusiją ,,Bendradarbiavimo tarp gimnazijos ir tėvų aktyvumo galimybės“. Psichologas supažindino aktyvą su Rietavo sav. Tėvų forumu, jo tikslais ir veikla. Mokslo metų eigoje vyko tėvų ir mokinių apklausa dėl individualių rūbų spintelių. Remiantis apklausos rezultatais, įsigytos 38 individualios rūbų spintelės, kuriomis naudojasi 88 moksleiviai. Tęsiamas pradėtas darbas aprūpinti moksleivius mokykline uniforma.

Mokiniams buvo teikta kvalifikuota pedagoginė, psichologinė, logopedinė pagalba.

Socialinis pedagogas surinko ir sukaupė informaciją apie mokinių socialinę situaciją ir turinčius problemų mokinius. Nuolat vyko darbas (pokalbiai) su rizikos grupės mokiniais. Remiantis mokytojų ir klasės vadovų raštu pateiktais pranešimais apie netinkamą mokinių elgesį, aiškintasi tokio elgesio priežastys. Organizuotas ir stebėtas mokinių nemokamas maitinimas, „Pieno, vaisių programos“ produktų dalinimas priešmokyklinio ugdymo grupės ir pradinių klasių mokiniams. Bendrauta ir bendradarbiauta su klasių vadovais, mokytojais, administracija, Rietavo policijos nepilnamečių reikalų inspektoriumi, mokinių tėvais, vykdoma tiriamoji veikla. Parengti stendai AIDS dienai, Tolerancijos dienai, ,,Mėnuo be smurto prieš vaikus“, ,,Savaitė be patyčių“. Paminėta tolerancijos diena (akcija „Knyga apie toleranciją“), organizuota ir vesta viktorina „Protų mūšis“. Apie mokinių problemas kalbėta tėvų susirinkimuose.

Gimnazijos psichologas atliko tyrimus: spalio mėn. – „Pirmokų ir penktokų bei naujai

atvykusių mokinių adaptacija“, lapkričio mėn. – 5-12 klasių mokinių „Psichologinio klimato klasėje“ įvertinimas, gruodžio mėn. – 5-12 klasių mokinių apklausą „Saugumas mokykloje“, vasario mėn. – „Mokyklos ir tėvų bendradarbiavimas“, kovo mėn. – 12 klasės profesinio pasirinkimo galimybės („Hollando testas“). Spalio–lapkričio mėn. vesti mokymai tėvams pagal STEP programą, gruodžio mėn. – gerosios patirties sklaida mokytojams (perduota seminaro „Seksualinė prievarta“ medžiaga), sausio mėn. vestas užsiėmimas mokytojams „Kuo skiriasi pagyrimas nuo padrąsinimo?“, vasario mėn. visuotiniame tėvų susirinkime skaitytas pranešimas „Mokyklos ir tėvų bendradarbiavimo galimybės“, kovo mėn. 2 klasės tėvų susirinkime skaitytas pranešimas „Kaip kalbėti, kad vaikai mus girdėtų?“. Gimnazijos psichologas vedė 50 konsultacijų mokiniams, dalyvavo 14-oje klasės valandėlių.

Nemokamai pietus valgė 122 (PUG-4 kl. – 49, 5-8, I-IV – 73) mokiniai, o 49 priešmokyklinio ugdymo ir 1-4 klasių moksleiviams buvo dalinami pieno produktai ir vaisiai.

 Gimnazija turi 2 mokyklinius autobusus. Buvo vežama 72 gimnazijos ir skyriaus mokiniai. UAB ,,Šakyna“ atveždavo 49 mokinius.

Toliau buvo vykdoma Vaiko gerovės komisijos veikla. Jos tikslas – efektyvinti pagalbą vaikui, atkreipiant dėmesį į jo individualius gebėjimus, partnerystės ryšių tarp mokyklos, šeimos ir visuomenės stiprinimas. Komisija analizavo elgesio taisyklių pažeidimus, bėgimo iš pamokų, nesėkmingo mokymosi atvejus, organizavo posėdžius ,,Dėl drausminių priemonių naudojimo mokykloje efektyvumo“. Konsultuoti mokytojai, dirbantys su specialiųjų poreikių mokiniais, teikta psichologinė pagalba mokiniams, turintiems ugdymosi ir elgesio problemų, aptartas drausminimo priemonių naudojimo efektyvumas.

Kaip ir kiekvienais mokslo metais visų klasių mokiniams buvo organizuojamos ekskursijos ,,Pažinkime savo kraštą“.

Mokytojų tarybos posėdžiuose nagrinėjome šiuos klausimus: ,,Pagalbos, teikiamos mokiniams, turintiems specialiųjų ugdymosi poreikių, analizė, jų dalyvavimas neformaliojo ugdymo veikloje“, „Raštingumo gerinimas (dėl lietuvių kalbos rašto klaidų taisymo dalykininkams)“, „Standartizuotų testų iš lietuvių kalbos, matematikos, istorijos rezultatų aptarimas“, vidaus audito ,,Akademiniai pasiekimai. Tolimesnis mokymasis“.

Buvo tikrinta, kaip tvarkoma mokyklinė dokumentacija, elektroninis dienynas, kaip formuojami būreliai ir mobiliosios grupės, domėtasi penktokų adaptacija dalykinėje sistemoje, tikrintas kiekvieno mokykloje veikiančio būrelio darbas, domėtasi mokyklos bibliotekos, socialinio pedagogo, logopedo, specialiojo pedagogo darbu, ugdymo karjerai vadovo veikla, atliktas tyrimas ,,Mokytojo ir mokinio santykiai“, domėtasi, kaip vyko papildomas darbas su mokiniais, turinčiais mokymosi sunkumų, 4 klasėje atlikti mokymosi pasiekimų tyrimai (baigiant pradinio ugdymo pakopą), 8 klasėje – baigiant pagrindinio ugdymo I koncentro, domėtasi, kaip IIg kl. moksleiviai ruošiami laikyti pagrindinio ugdymo patikrinimus, aiškintasi mobiliųjų grupių įtaka ugdymo gerinimui, aptarta pasirenkamųjų dalykų ir dalykų modulių pasiūla būsimiesiems IIIg klasės moksleiviams, IIg klasės moksleiviams organizuotos paskaitos ,,Savęs pažinimo kompetencijos ugdymas“, domėtasi, kaip dirbama su mokiniais, kurie turi individualias ar pritaikytas programas ir kt.

IIg klasės žinių patikrinimo rezultatai:

Lietuvių kalbos PUPP laikė 14 mokinių. Įvertinimas: 9 – vienas, 8 – du, 7 – vienas, 6 – šeši, 5 – keturi.

Matematikos PUPP laikė 15 mokinių. Įvertinimas: 10 – vienas, 7 – vienas, 6 – du, 5 – du, 4 – trys, 3 – keturi, 2 – vienas, 1 – vienas.

Brandos egzaminų rezultatai:

Matematikos egzaminą laikė 6 mokiniai. Išlaikė 6 (aukščiausias įvertinimas – 58, žemiausias – 20).

Geografijos egzaminą laikė 4 mokiniai. Išlaikė 4 (aukščiausias įvertinimas – 54, žemiausias – 16)

Istorijos egzaminą laikė 12 mokinių. Išlaikė 12 (aukščiausias įvertinimas – 86, žemiausias – 24).

Fizikos egzaminą laikė 1 mokinys. Išlaikė 1.

Biologijos egzaminą laikė 5 mokiniai. Išlaikė 4.

Anglų kalbos egzaminą laikė 12 mokinių. Išlaikė 12 (aukščiausias įvertinimas – 80, žemiausias – 20).

Lietuvių kalbos (valstybinį) egzaminą laikė 5 mokiniai. Išlaikė 5 (aukščiausias įvertinimas – 67, žemiausias – 17).

Lietuvių kalbos (mokyklinį) egzaminą laikė 9 mokiniai. Išlaikė 9.

Brandos atestatai įteikti 14 mokinių.

Gimnazija yra pagrindinis kultūros centras Tveruose. Tveriškiai noriai dalyvauja kasmetinėse mokykloje rengiamose Kaziuko mugėse, moksleivių ir mokytojų meninių darbų parodose, švenčių minėjimuose. Kasmet mamos sukviečiamos į joms skirtą šventę ,,Yra mama – yra namai“. Moksleiviai ir mokytojai dalyvauja visuose seniūnijoje organizuojamuose renginiuose (rašomi šventės scenarijai, rengiamos programos, parodos ir kt.).

**3. Tverų gimnazijos Medingėnų skyriaus veiklos rezultatai.**

 3.1. 2014-2015 m. m. veiklos programos tikslai, uždaviniai, prioritetai, vykdytos programos, priemonės bei jų įgyvendinimo rezultatai.

 prioritetai:

 - asmens kompetencijų ugdymas;

 - aktyvios mokymosi aplinkos kūrimas;

 - įstaigos misija – teikti priešmokyklinį, pradinį ir pagrindinį išsilavinimą, ugdyti savarankišką, kūrybingą žmogų, sąmoningą, aktyvų pilietį; suteikti mokiniams kokybišką pagrindinį išsilavinimą saugioje ir sveikoje aplinkoje.

 Metiniai veiklos programos tikslai:

 - užtikrinant mokinių ugdymo ir ugdymosi kokybę, didinti mokymosi patrauklumą;

 - skatinant mokinių saviraišką ir saviugdą, kurti saugią, sveiką ir jaukią mokymosi aplinką.

Skyriuje vykdomos ikimokyklinio, priešmokyklinio, pradinio ir pagrindinio ugdymo programos. Įgyvendinamos 8 neformaliojo ugdymo programos (sportinė, etninė kultūra, šokių, muzikavimo, darbščiųjų rankų ir kt. veikla). Organizuojant darbą su gabiais mokiniais ir mokymosi spragų turinčiais mokiniais, diferencijuotam mokymui 5-10 klasėse sudaromos mobilios grupės, skiriamos konsultacijos. Buvo mokomi 6 spec. poreikių mokiniai, iš jų 5 – pagal individualizuotą programą, 1 – pagal pritaikytą programą. Mokytojai minėtų mokinių mokymui parengė individualias ir specialiąsias ugdymo programas. Su programomis buvo supažindinti tėvai.

Skyriuje organizuotos tradicinės (Rugsėjo 1-osios diena, Europos kalbų diena, rudeninio derliaus šventė, Mykolinės Rietavo savivaldybėje, Mokytojo dienos paminėjimas, adventinė popietė, Kalėdų eglutės šventė, Sausio 13-osios minėjimas, Vasario 16-ajai skirtas renginys-viktorina „Aš pažįstu savo kraštą“, šv. Valentino diena, šimtadienis, Kaziuko mugė, Žemės diena, Mamyčių šventė, paskutinė ketvirtokų pamoka „Dar pabūkime kartu“) ir netradicinės (rinkimai į Lietuvos Moksleivių Parlamentą, metodinė diena ,,Žalioji palangė“, ekskursijos, šventės, įvairūs renginiai) šventės.

Ugdymo procese panaudojama daugiau ir įvairesnių darbo metodų, siekiant užtikrinti ugdymo kokybę. Mokytojai pamokose aktyviau naudoja IKT norėdami mokymą ir mokymąsi padaryti patrauklesnį. Mokyklos bendruomenės nariai aktyviai dalyvauja mokyklos veiklos įsivertinime. Įsivertinimo rezultatai panaudojami rengiant mokyklos veiklos planus.

Darnūs kolektyvo santykiai yra paremti mokytojų bendravimu profesiniais klausimais, tolerancija, bendro tikslo siekimu, kolegialumu. Kolektyvas kuria atvirą, kūrybišką, glaudžiai bendradarbiaujančią mokytojų bendruomenę, suprantančią, kad švietimo kaita mokykloje priklauso nuo veiklios ir darnios mokytojų komandos.

Jauki skyriaus aplinka ugdo savarankišką asmenybę, padeda susikurti nestandartinę aplinką, kurioje mokinys jaustųsi šeimininku. Kiekviena klasė turi savo erdvę ir rūpinasi jos tvarka ir estetika. Mokytojų ir mokinių pasiekimai eksponuojami stenduose.

Mokiniai ruošiami olimpiadoms. Mokiniai ir jų tėvai per tėvų susirinkimus supažindinami su pasiekimų rezultatais, daroma analizė. Organizuojamos padėkos dienos. Mokiniai už gražius darbus skatinami padėkomis, ekskursijomis, įrašymu į mokyklos pasiekimų knygą.

Mokinių pasiekimai.

Skyriaus mokiniai dalyvavo visose olimpiadose: lietuvių k. diktantas – 1, 2 vietos, geografijos – 1, 2 vietos. Gražiai pasirodė skaitovai konkurse ,,Žemaitiški skaitymai“ (1 vieta), vyko į zoninį konkursą. 4 moksleiviai dalyvavo edukaciniuose konkursuose „Olympis“ 2014 ir pasiekė gerų rezultatų. 3 prizines vietas Savivaldybėje mokiniai užėmė „Kengūros“ konkurse. Krepšinio varžybose mergaitės užėmė 1 vietą.

Sporto būrelio užsiėmimų metu mokiniai žaidžia tenisą, krepšinį, futbolą, šaškėmis, užsiima lengvąja atletika, mokykloje organizuoja sveikatingumo dienas. Technologijų pamokose mokiniai mokomi harmoningos visumos, grožio–darbo–naudos dermės. Kai kuriems tai padės motyvuotai rinktis būsimą veiklos sritį. Savo darbus mokiniai eksponuoja skyriuje, Savivaldybės Mykolinių šventėje ir kitose parodose.

Šokių būrelio vaikai džiugino puikiais pasirodymais visuose mokyklos renginiuose.

Aktyviai skyriaus neformalioje veikloje dalyvavo skaitovai. Už pasirodymus ir pasiekimus kiekvienas mokinys buvo skatinamas padėkomis.

Skyriaus mokytojai ir mokiniai aktyviai dalyvavo projektinėje veikloje. Buvo vykdomi šie projektai: vaikų poilsio stovyklos „Augu, kuriu, svajoju“, ,,Savam krašte ir tvoros žydi“, tarptautinis projektas „Vaikai vaikams“.

Visi II klasės moksleiviai pasitikrino lietuvių kalbos ir matematikos žinias. Jų rezultatai:

Matematika: labai gerai – 1, gerai – 2, patenkinamai – 4.

Lietuvių k.: labai gerai – 0, gerai – 5, patenkinamai – 2.

Skyriaus mokytojai ir moksleiviai aktyviai dalyvavo projektinėje veikloje. Buvo vykdomi šie projektai: vaikų socializacijos programa „Medingėnų krašto atspindžiai fotografijoje“, tarptautinis projektas „Vaikai vaikams“, pradinių klasių stovykla „Aukime sveiki“.

 **4. Suteiktų paslaugų kiekybiniai ir kokybiniai pokyčiai.**

Tikslinė grupė – mokiniai ir jų tėvai.

Klasių ir moksleivių skaičius pagal ugdymo programas:

* gimnazijoje: priešmokyklinio ugdymo grupėje – 9, pradinio ugdymo programoje

– 51, pagrindinio ugdymo (5-8 kl.) – 56, pagrindinio ugdymo (I-II) – 37, vidurinio ugdymo programoje – 30, iš viso – 183 mokiniai (78 mergaitės, 105 berniukai);

* skyriuje moksleivių skaičius per pastaruosius trejus metus sumažėjo nuo 72 iki 64.

Yra jungtinių klasių – 1-2, 3-4, 5-6, 7-8.

 **5. Vadovo indėlis tobulinant įstaigos administravimą.**

 5.1. Toliau diegiamos naujos IKT, padedančios efektyvinti mokyklos veiklą.

 5.2. Mokykloje vadovo iniciatyva sudaromos darbo grupės, kurios padėjo veiksmingai

spręsti ugdymo procese iškilusius klausimus.

5.3. Įstaigos veiklos įsivertinimo organizavimas ir gautų duomenų panaudojimas

veiklai tobulinti.

5.4. Savivaldos institucijų plėtojimas ir jų įtraukimas į įstaigos valdymą.

Gimnazijoje ir skyriuje nuolat tiriami ir analizuojami veiklos rezultatai: stebimos ir

aptariamos pamokos, kultūriniai ir sporto renginiai, vykdomas įsivertinimas, atliekami tyrimai.

Veikia šios savivaldos institucijos: Mokytojų taryba, Mokinių taryba, Vaiko gerovės

komisija, Gimnazijos taryba.

5.5. Palankių sąlygų kūrybiniam darbui, efektyviam ugdymo proceso organizavimui kūrimas.

 5.6. Ugdymo(-si) proceso valdymas, ugdymo turinio vadyba, edukacinių aplinkų kūrimas ir tobulinimas, vaikų saugumo ir lygių galimybių užtikrinimas, tėvų (globėjų, rūpintojų) informavimas ir švietimas.

 Siekiant, kad tėvų (globėjų) ir gimnazijos bendradarbiavimas būtų glaudesnis, būtina juos įtraukti į gimnazijos plėtros procesą, todėl buvo organizuojami susirinkimai, atvirų durų dienos tėvams, klasės tėvų susirinkimai, individualūs pokalbiai, tėvų apklausos; vyko įvairūs renginiai: mokslo metų pradžios ir pabaigos šventės, švenčių minėjimai, konferencijos, teminiai, dalykiniai vakarai, kuriuose dalyvauja tėvai.

 5.7. Pakoreguotos sutartys su moksleivių tėvais dėl draudimo gimnazijoje (skyriuje) ir jos teritorijoje turėti, vartoti energetinius gėrimus, alkoholį, narkotines ir psichotropines medžiagas, rūkyti, vartoti elektronines cigaretes, žaisti azartinius žaidimus, taip pat dėl draudimo ateiti apsvaigus nuo alkoholio, narkotinių ar psichotropinių medžiagų.

5.8. Sudarytos sąlygos mokytojams kelti kvalifikaciją – dalyvauti seminaruose, kursuose.

5.9. Skiriamas didelis dėmesys mokyklos ir skyriaus aplinkos tvarkymui ir gražinimui.

5.10. Toliau vykdoma patyčių prevencija.

5.11. Vykdomas ugdymo karjerai darbas.

5.12. Siekiant išsiaiškinti padėtį įvairiais klausimais, vyksta mokinių, tėvų, mokytojų apklausos.

5.13. Palaikomi ryšiai su Tverų ir Medingėnų seniūnijomis – padedame ir dalyvaujame visose seniūnijų organizuojamuose renginiuose.

5.14. Žmoniškųjų, materialių ir finansinių išteklių valdymas.

 Gimnazijos ir skyriaus pedagoginis personalas: 6 mokytojai metodininkai, 16 vyr. mokytojų, 9 mokytojai, 1 logopedas, 1 socialinis pedagogas, 1 psichologas.

III vadybinei kategorijai atestavosi gimnazijos pavaduotojas ugdymui. Pedagogams sudaromos sąlygos dalyvauti kvalifikacijos kėlimo kursuose, seminaruose, konferencijose.

 **6. Problemos**:

6.1. Nulemtos vidaus ir išorės faktorių.

**Išorės faktoriai:**

* mokinių mažėjimas klasėse (išvyksta į užsienį, tėvai išsikelia gyventi kitur),

didelis praleistų pamokų skaičius, mokinių nenoras dirbti individualiai ar konsultuotis, specialiųjų poreikių mokinių skaičiaus didėjimas, nepakankamas tėvų domėjimasis vaiko mokymosi rezultatais, mokykla, vaikų veikla klasėje, mokykloje. Nepakankamas tėvų ir mokytojų, mokytojų ir moksleivių bendradarbiavimas, didėja mokinių agresyvumas, nepagarba mokytojams. Gilėjantis iškreiptų vertybių suvokimas skatina ir patyčias tarp mokinių;

* gabių mokinių mažėjimas.

**Vidaus faktoriai:**

* gimnazijai reikia atnaujinti šildymo sistemą (sistema įrengta 1975 m.);
* blogai prižiūrimi keliai, genda mokykliniai autobusai;
* reikalingas kapitalinis skyriaus sporto salės remontas;
* kompiuterių atnaujinimas mokykloje ir skyriuje;
* skyriaus futbolo aikštės atnaujinimas.

**7. Kontroliuojančių institucijų atlikti patikrinimai.**

**Gimnazijoje:**

Rietavo savivaldybės Švietimo, kultūros ir sporto skyrius 2014-11-07 tikrino išsilavinimo pažymėjimų ir brandos atestatų blankų apskaitą ir išdavimą. Pažeidimų nenustatyta.

 Telšių visuomenės sveikatos centro Plungės skyrius 2014-10-22 atliko gimnazijos patikrinimą (periodinė kontrolė). Surašytas aktas Nr. AP-1.2-149. Į pateiktas pastabas atsižvelgta.

 **Skyriuje:**

Telšių apskrities maisto ir veterinarijos tarnybos Rietavo skyrius tikrino valgyklos patalpų higieninę būklę.

Telšių visuomenės sveikatos centro Plungės skyrius atliko patikrinimą (periodinė kontrolė). Į pateiktas pastabas atsižvelgta.

Vykdant tolesnę gimnazijos ir skyriaus veiklą ir toliau bus skiriamas dėmesys ugdymo kokybės gerinimui. Laukiamas rezultatas – pagerėjusi pamokų kokybė: pamokų uždavinio formulavimas, vertinimas ir įsivertinimas, kintantis mokytojo vaidmuo. Ypatingas dėmesys kreipiamas kiekvieno mokinio asmeninei pažangai. Aktyvių tėvų forumo kūrimas, refleksiniai pokalbiai su mokytojais padės įsivertinti savo veiklą, pasiekimus. Išliks dėmesys projektams.

Tverų gimnazijos direktorė Aldona Sūdžiuvienė

SUDERINTA

Tverų gimnazijos

 tarybos 2015-11-16 posėdžio

 protokoliniu nutarimu (protokolas Nr. I-183)